b'\n_START_ARTICLE_\nSant Calze\n_START_SECTION_\nEl Sant Sopar\n_START_PARAGRAPH_\nL\'Evangeli segons Mateu 26:27-29 indica que "Despr\xc3\xa9s prengu\xc3\xa9 una copa, digu\xc3\xa9 l\'acci\xc3\xb3 de gr\xc3\xa0cies i els la don\xc3\xa0 tot dient: \xe2\x80\x94Beveu-ne tots, que aix\xc3\xb2 \xc3\xa9s la meva sang, la sang de l\'alian\xc3\xa7a, vessada per tothom en perd\xc3\xb3 dels pecats. Us asseguro que des d\'ara ja no beur\xc3\xa9 d\'aquest fruit de la vinya fins al dia que begui vi nou amb vosaltres en el Regne del meu Pare". Aquest fet, conegut tradicionalment com el Sant Sopar, tamb\xc3\xa9 \xc3\xa9s descrit pels evangelistes Marc, Lluc i l\'ap\xc3\xb2stol Pau a la Primera Carta als Corintis. Aquesta descripci\xc3\xb3 anterior de la fracci\xc3\xb3 del pa, \xc3\xa9s la base de la tradici\xc3\xb3 de l\'Eucaristia que se celebra regularment en moltes esgl\xc3\xa9sies cristianes. La B\xc3\xadblia menciona el calze exclusivament en el marc del Sant Sopar i no d\xc3\xb3na cap rellev\xc3\xa0ncia especial a l\'objecte en si._NEWLINE_Per a sant Joan Cris\xc3\xb2stom (347-407 dC), "la taula no era de plata, el calze en qu\xc3\xa8 Crist va donar a beure la seva sang als deixebles no era d\'or, i no obstant aix\xc3\xb2, tot el que hi havia era preci\xc3\xb3s i veritablement apte per a inspirar respecte". Herbert Thurston a l\'Enciclop\xc3\xa8dia Cat\xc3\xb2lica de 1908 indica que "no s\'ha conservat cap tradici\xc3\xb3 fiable sobre el calze utilitzat per a Crist en el Sant Sopar. Als segles VI i VII pelegrins de Jerusalem creien que el calze real era el que es venera a l\'Esgl\xc3\xa9sia del Sant Sepulcre, que cont\xc3\xa9 l\'esponja que van oferir al Nostre Salvador al Calvari".\n_START_SECTION_\nTradici\xc3\xb3 cat\xc3\xb2lica\n_START_PARAGRAPH_\nTot i que s\'han conservat diverses tradicions sobre el calze utilitzat per Jes\xc3\xbas, alguns acad\xc3\xa8mics asseguren que cap d\'elles \xc3\xa9s fiable._NEWLINE_La tradici\xc3\xb3 m\xc3\xa9s estesa, Sant Pere indica que des de Sant Pere el Sant Calze va anar passant a mans dels papes fins a Sixt II, el 258 dC, quan els cristians van ser perseguits per l\'emperador Valeri\xc3\xa0 I i els romans van exigir que les rel\xc3\xadquies fossin lliurades al govern. Per aix\xc3\xb2 el papa Sixt hauria lliurat el calze al seu diaca Lloren\xc3\xa7 m\xc3\xa0rtir, que l\'hauria donat al soldat hisp\xc3\xa0 Proselius, amb instruccions que el port\xc3\xa9s a un lloc segur al pa\xc3\xads d\'origen de Sant Lloren\xc3\xa7, Espanya._NEWLINE_La tradici\xc3\xb3 que associa el Sant Calze amb Espanya indica que l\'objecte fou protegit per diversos monarques espanyols, entre ells el rei Alfons VIII el 1200. En un moment en qu\xc3\xa8 necessitava diners per a una campanya militar, Alfons va demanar diners a la Catedral de Val\xc3\xa8ncia i va deixar-hi el calze com a garantia, que va passar a ser propietat de l\'Esgl\xc3\xa9sia. Aquesta tradici\xc3\xb3, per\xc3\xb2, no se sost\xc3\xa9 perqu\xc3\xa8 Alfons de Castella va morir el 1214, Val\xc3\xa8ncia fou musulmana fins al 1238, quan va ser conquerida per el rei Jaume I, i la construcci\xc3\xb3 de la catedral es va iniciar el 1262. D\'altres estudiosos, per\xc3\xb2, indiquen que hauria estat un altre rei.\n_START_SECTION_\nRel\xc3\xadquies medievals\n_START_PARAGRAPH_\nDurant l\'edat mitjana hi havia tres principals candidats per a ser el Sant Calze que estaven per sobre de la resta, un a Jerusalem, un altre a G\xc3\xa8nova i el tercer a Val\xc3\xa8ncia. El quart calze medieval es va descobrir al segle\xc2\xa0xx i es coneix com el Calze d\'Antioquia i es troba al Metropolitan Museum of Art de Nova York.\n_START_SECTION_\nEl calze de Jerusalem\n_START_PARAGRAPH_\nLa primera persona que parla d\'un calze del Sant Sopar \xc3\xa9s el pelegr\xc3\xad anglosax\xc3\xb3 del segle\xc2\xa0vii Arculf, que el va descriure a De Santis locis on va deixar escrit que estava situat en un reliquiari d\'una capella propera a Jerusalem, entre la bas\xc3\xadlica del G\xc3\xb2lgota i el Martiri. El va descriure com un calze de plata de doble nansa. Arculf diu que va besar la seva m\xc3\xa0 i va arribar obrir la tapa per a tocar el calze. Assegura que la gent de la ciutat anaven a fer el mateix amb gran veneraci\xc3\xb3. Aquesta \xc3\xa9s l\'\xc3\xbanica menci\xc3\xb3 que situa el Sant Calze a Terra Santa. Arculf tamb\xc3\xa9 va veure la Santa Llan\xc3\xa7a al p\xc3\xb2rtic de la bas\xc3\xadlica de Constant\xc3\xad.\n_START_SECTION_\nEl calze de G\xc3\xa8nova\n_START_PARAGRAPH_\nEntre els calzes que actualment es conserven hi ha el Sacro Cattino o Calze de G\xc3\xa8nova que es conserva a la catedral d\'aquesta ciutat italiana. El recipient hexagonal es coneix com el sacro catino i tradicionalment s\'ha dit que fou tallat de maragda, per\xc3\xb2 en realitat \xc3\xa9s un plat de vidre egipci verd, d\'uns 35 cent\xc3\xadmetres d\'amplada. Va ser enviat a Par\xc3\xads despr\xc3\xa9s de la conquesta d\'It\xc3\xa0lia per part de Napole\xc3\xb3, i va ser retornat trencat, el que permet assegurar que \xc3\xa9s de vidre. El seu origen \xc3\xa9s incert. Segons un document de Guillem de Tir, escrit al voltant del 1170, es va trobar a la mesquita de Cesarea el 1101. Els genovesos, creient que era de maragda, el van acceptar en lloc d\'una gran suma de diners._NEWLINE_Una hist\xc3\xb2ria alternativa de la cr\xc3\xb2nica espanyola diu que es va trobar quan Alfons VII de Castella va prendre Almeria als musulmans el 1147 amb l\'ajut dels genovesos i li van dir que aquesta era l\'\xc3\xbanica cosa que tenia valor de la ciutat. Segons la cr\xc3\xb2nica de G\xc3\xa8nova escrita a finals del XIII de Jacobus de Voragine, la identificaci\xc3\xb3 del sacre catino amb el Sant Calze no es fa fins m\xc3\xa9s tard.\n_START_SECTION_\nEl calze d\'Antioquia\n_START_PARAGRAPH_\nEl calze de plata sobredaurada identificat com un calze dels primers cristians actualment est\xc3\xa0 al Metropolitan Museum of Art de Nova York. Aparentment va ser elaborat a principis del segle\xc2\xa0vi a Antioquia i t\xc3\xa9 una construcci\xc3\xb3 de doble got, amb una carcassa exterior de fosa de metall obert que tanca una copa interor de plata llisa. Es va identificar com Sant Calze per primera vegada abans de la Primera Guerra Mundial. Despr\xc3\xa9s d\'haver estat identificat per experts del museu d\'art Walters de Baltimore, a Maryland, s\'ha descartat que s\'utilitz\xc3\xa9s com un calze i sembla que hauria estat elaborat per a fer llum al segle VI.'